Смрт кнеза Доброслава/35
ЧИН ПЕТИ
 
ПОЈАВА I
Соба у Радимировом замку, РАДИМИР сједи; ока њега стоје БОГДАН с једне стране с друге РАТКО, а пред њим СРЂ и СТАНКО. Више момака у дну.

 
РАДИМИР: 
Теби, Срђу, од свег срца праштам. 
Исто чуство које мене тјера 
Да осветим сина, и тебе је 
На освету брата натјерало. 
Крив је само тај зликовац, који 
Худом те је задахнуо мишљу, 
И диг'о се да ј' изврши с тобом. 
Једном руке одр'јешите: с другим 
На вјешала. 
СТАНКО: 
Чуј ме прије, кнеже. 
Како тебо слушају сад ови 
И ја другог морадох да слушам; 
Знај од себе не учиних ништа. 
РАДИМИР: 
Већ по чијој запов'јести? 
СТАНКО: 
То ћеш 
И још много дознати којешта, 
Све дознаћеш што ти душу тишти, 
Само ако поклониш ми живот. 
РАДИМИР: 
За то н'јеси мање крив; ну ипак 
Што знаш кажи, поштено ми кажи, 
Па те неће снаћи смрт од мене. 
СТАНКО: 
Кнез Доброслав својом руком уби 
Милијенка. 
РАДИМИР: 
На њ проклество вјечно! 
И ја овом убити ћу њега. 
СТАНКО: 
Знајућ' да је његовом убиству 
Био Томко нехотичан свједок, 
Дао му је од хајдука дјецу 
Заробити. Ја их за то платих: 
А морадох Томку запр'јетити 
Да ће дјеца исјечена бити 
Ак' он кнеза пред судијом ода. 
СРЂ: 
Ти л' си тако учинио дјело? 
Радимир: 
Ништа за то, Срђе; ја ћу одмах 
На ужасном оном безбожнику 
И мој и твој наплатити рачун. 
Даље, Станко, даље, 
СТАНКО: 
Томко му је 
Испуштајућ' душу пророков'о 
Да ће ноћас погинут' од ножа. 
РАДИМИР: 
Ако има на небес'ма правде 
Још човјечја уста никад н'јесу 
Прорицала тако истинито. 
СТАНКО: 
Кнез је на то у својему страху 
Одлучио да претече тебе, 
Те ме посла да осветном чежњом 
Дух распалим Срђу. Ја послушах, 
И крадом га у замак уведох. 
Али, кнеже, сам Бог бди над тобом. 
СРЂ: 
А нек иде твоја душа врагу. 
СТАНКО: 
Ох! проклети Срђу! 
РАДИМИР: 
Шта учини? 
СРЂ: 
Мог осветих брата. Овај крив је 
Колико год и Доброслав. Сада 
Мјесто њега вјешај ево мене. 
РАДИМИР: 
Погазивши моје обећање 
Таку казну и заслужио си; 
Ал' оруђе божанствене правде 
У твом ножу видим, па те пуштам. 
Изведи га, Богдане, из замка. 
(Све отпушта, а задржава РАТКА.)

Смрт кнеза Доброслава